***Therizinosaurus*** ("gušter sa kosom", od grčkog *terizo* - "kositi" ili "rezati" i *sauros* - "gušter") je rod vrlo velikih teropodnih dinosaura. *Therizinosaurus* je živio u periodu kasne krede, prije oko 70 milijuna godina i bio je jedan od najvećih i posljednjih predstavnika jedinstvene grupe Therizinosauria. Njegovi fosili po prvi su put otkriveni u Mongoliji i isprva su se smatrali ostacima neke vrste kornjače (a odatle potiče i naziv vrste, *T. cheloniformis* — "napravljen od kornjače"). Do danas je pronađeno vrlo malo kostiju, uključujući i ogromne pandže po kojima je dobio svoj naziv.

Otkriće i naziv
---------------

Ruke *Therizinosaurusa*
Odljev pandže
Prvi fosilni ostaci *Therizinosaurusa* otkriveni su u kasnim 1940-im u sovjetsko-mongolskoj ekspediciji u formaciji Nemegt na jugozapadu Mongolije. Ekspedicija je otkrila nekoliko ogromnih pandži koje su bile duge gotovo 1 metar. Opisao ih je ruski paleontolog Evgeny Maleev 1954. godine; smatrao je da su pripadale velikom gmazu nalik na kornjaču. Međutim, nije bilo poznato kojem su stvorenju pripadali ti ostaci sve do ranih 1950-ih, kada su daljnje ekspedicije otkrile još fosila: još nekoliko pandži i dijelove prednjih i zadnjih udova. Naknadna otkrića na sjeveru Kine omogućila su paleontolozima da sastave opću skeletalnu strukturu te životinje, za koju je otkriveno da je bila dinosaur, a ne kornjača. Međutim, koji je tip dinosaura bio u pitanju ostalo je kontroverzno. Neki su njegovo tijelo i glavu rekonstruirali kao kod karnosaura sa pandžom kao kod *Deinonychusa*.

Umjetnički prikaz embrija *Therizinosaurusa*
Otkriće da su enigmatični segnosauri (uključujući i *Erlikosaurusa* i *Segnosaurusa*) zapravo bili teropodi pomoglo je u osvjetljavanju srodnosti *Therizinosaurusa*. Predložene su razne teorije kao objašnjenje porijekla "segnosaurida", a neki su znanstvenici predlagali da su oni potomci sauropodomorfa ili čak da nisu pripadnici ni Ornithischia ni Saurischia; međutim, novi, dobro očuvani fosili kao što su oni od *Alxasaurusa* (1993.) i *Beipiaosaurusa* (1996.) pružili su detaljnije informacije o karlici kao kod ptica, stopalima i lubanjama primitivnijih članova i pomogli su u potvrđivanju teze da su segnosauridi pripadali istoj grupi teropodnih dinosaura kao i *Therizinosaurus* (pa se zbog toga danas nazivaju terizinosauridima) i da su terizinosauridi, zapravo, napredni teropodni biljožderi.

Osobine
-------

Usporedba veličine između *Therizinosaurusa* i čovjeka.
Iako su fosilni ostaci *Therizinosaurusa* nepotpuni, na osnovu osobina njegovih srodnika mogu se napraviti zaključci o njegovim fizičkim osobinama. Kao i drugi pripadnici porodice Therizinosauridae, *Therizinosaurus* je vjerojatno imao malenu glavu na dugom vratu, bio je dvonožac i imao je duboko i teško tijelo. Njegovi prednji udovi možda su bili dužine i od 2,5 m. Zadnji udovi su završavali sa četiri prsta koja su nosila težinu tijela, za razliku od drugih teropoda kod kojih je prvi prst bio smanjen.

Najupadljivija osobina *Therizinosaurusa* bilo je prisustvo ogromnih pandži na prstima prednjih udova. One su bile izrazito velike kod *Therizinosaurusa*, i mada su ostaci najvećih primjeraka nepotpuni, vjerojatno su bile duge gotovo jedan metar.

Paleobiologija
--------------

Ishrana *Therizinosaurusa* je nepoznata, budući da nisu pronađeni ostaci lubanje koji bi dali dokaze o njegovoj ishrani. Međutim, kao i ostali terizinosauri, vjerojatno je bio biljožder.

Postoji nekoliko funkcija kojima su ogromne pandže mogle služiti, kao što je odbrana od grabežljivaca (recimo *Tarbosaurusa*) i u međusobnim borbama, npr. za teritorij ili partnera, a možda i za privlačenje grana sa lišćem prema ustima. Moguće je da su pandže služile svim ovim funkcijama, a ne samo jednoj.

Vidi i
------

* *Deinocheirus*

Izvori
------

1. 1 2  Barsbold, R. (1983). "Carnivorous dinosaurs from the Cretaceous of Mongolia [in Russian]." *Trudy, Sovmestnaâ Sovetsko−Mongol’skaâ paleontologičeskaâ èkspediciâ*, **19**: 1–120.
2. ↑  Maleev, E.A. (1954). "New turtle−like reptile in Mongolia [in Russian]." *Priroda*, **1954**(3): 106–108.
3. ↑  Barsbold, R. (1976c). "New data on *Therizinosaurus* (Therizinosauridae, Theropoda) [in Russian]." In Devâtkin, E.V. and N.M. Ânovskaâ (eds.), Paleontologiâ i biostratigrafiâ Mongolii. *Trudy, Sovmestnaâ Sovetsko−Mongol’skaâ paleontologičeskaâ kspediciâ*, **3**: 76–92.
4. ↑  Rozhdestvensky, A.K. (1970). "On the gigantic claws of mysterious Mesozoic reptiles." *Paleontologischeskii Zhurnal*, 1970(1): 131-141.
5. ↑  Rozhdestvensky, A.K. (1970). "Giant claws of Enigmatic Mesozoic Reptiles." *Paleontology Journal*, **4**(1): 117-125.
6. ↑  Svarney, T.E. and Svarney, P.B. (2003). "The Handy Dinosaur Answer Book", 1st ed. Canton, MI: Visible Ink Press.

***Therizinosaurus*** na Wikimedijinoj ostavi